བསང་ཕུད་ཚུལ་གྱི་རྣམ་པའི་ཆ་ནས་དབྱེ་ན་སྒེར་བསང་དང་སྤྱི་བསང་གཉིས་སུ་དབྱེ་ཆོག་སྟེ།སྒེར་བསང་ནི་ཁྱིམ་ཚང་དང་མི་སྒེར་གཅིག་པུས་ཕུད་པའི་བསང་ཡིན་ལ།དེ་ཕལ་ཆེར་ནངས་དགོང་གི་དུས་སུ་རྒྱུན་ཕུད་བྱེད་ཅིང་ཉིན་གུང་ཕུད་པ་ཉུང་།སྤྱི་བསང་ནི་ཚོ་བ་ཤོག་ཁ།སྡེ་བ་རུ་སྐོར་སོགས་མི་ཚོགས་ཐུན་མོང་གིས་དུས་གཅིག་ཏུ་ཕུད་པ་ཡིན་ལ།གཙོ་བོ་ལོ་གསར་དང་དྲུག་པའི་ཀླུ་རོལ་ལྟ་བུ་དུས་ཆེན་གྱི་སྐབས་སུ་བྱེད།སྲོལ་འདི་ནི་བོད་ཀྱི་ས་ཁུལ་མང་ཆེ་བར་དར་ཡོད་ལ།སྡེ་བ་སོ་སོ་ཕྱོགས་གཅིག་ཏུ་འདུས་ནས་བསང་ཕུད་དེ་ལོ་དེའི་ཆར་ཆུ་དང་ལོ་ཕྱུགས་ལེགས་ཤིང་མུ་གེ་སོགས་མི་འབྱུང་བའི་རིམ་གྲོ་བྱེད་པ་རེད།གཞན་བོད་ཟླ་ལྔ་པའི་ཚེས་བཅོ་ལྔ་ཉིན་ག་ས་གང་དུ་བསང་རྒྱ་ཆེན་པོ་ཕུད་པ་འདི་ལ་འཛམ་གླིང་སྤྱི་བསང་དུ་གྲགས།འདི་ལྟར་ལྷ་ཀླུ་གཉན་གསུམ་ལ་བསང་གི་མཆོད་པ་རྒྱ་ཆེན་བཤམས་ན།མི་གཙང་ཉེས་པའི་ཚོགས་ཀུན་སེལ་བ་དང་།།དངོས་གྲུབ་སྩོལ་ཕྱིར་བསངས་ཀྱི་མཆོད་པ་འབུལ།།ཞེས་གནོད་པའི་ལས་གང་བགྱིས་པའི་སྡིག་སྒྲིབ་སེལ་ཞིང་འདག་པ་དང་།ན་བ་སོགས་མི་འདོད་པའི་རྐྱེན་ངན་མཐའ་དག་ཞི་བ་དང་།མཆོག་དང་ཐུན་མོང་གི་དངོས་གྲུབ་འབྱུང་བར་གསུངས།དམངས་སྲོལ་རིག་པའི་མཁས་པ་ཚོས་བཤད་ན་མི་རྣམས་ཀྱིས་ལྷ་འདྲེར་མཆོད་པ་བྱེད་པའི་དམིགས་ཡུལ་གཙོ་བོ་ནི་བགེགས་བར་ཆད་དང་ནད་གདོན་སོགས་ཞི་ནས་བསོད་ནམས་འཕེལ་བར་འདོད་པ་ལས་མ་འདས་ཞེས་པ་ལྟར།བསང་ཕུད་ན་སྤྱི་སྒེར་གཉིས་ཀར་ཕན་ཐོགས་དགེ་མཚན་མང་ཞིང་།བྱ་བ་ལམ་འགྲོ་ཡོང་བའི་རྟེན་འབྲེལ་ལ་ཡང་བརྟག་པའི་སྲོལ་འདུག་པ་ལྟར།བོད་ཀྱི་ས་ཁུལ་ཁ་ཤས་སུ་སྦྲ་ནང་ནས་བསང་ཕུད་དེ་བསང་དུད་ཀྱི་རྒྱུ་ཕྱོགས་ལ་བལྟས་ཏེ་ལོ་དེའི་ནང་གི་བྱ་བ་ཐམས་ཅད་སྔོན་དཔག་བྱེད་པའི་སྲོལ་ཡང་ཡོད།།